คปภ.ร่วมภาคธุรกิจประกันภัยจัด กรมธรรม์“สงกรานต์ถูกใจ” เบี้ยประกัน 7 บาท ให้ความคุ้มครอง 100,000 บาท
คปภ.ร่วมภาคธุรกิจประกันภัยจัด กรมธรรม์“สงกรานต์ถูกใจ” เบี้ยประกัน 7 บาท ให้ความคุ้มครอง 100,000 บาท นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วงวันหยุดยาวเทศกาลสงกรานต์ 2562คปภ.และภาคธุรกิจประกันภัย จัดโครงการรณรงค์ความปลอดภัยทางถนนในช่วงเทศกาลสงกรานต์ พร้อมกับเปิดตัวกรมธรรม์ประกันภัยสงกรานต์ถูกใจ (ไมโครอินชัวรันส์) “สงกรานต์เดินทางปลอดภัย ประกันภัยห่วงใยคุณ” ด้วยการจ่ายเบี้ยประกันภัยเพียงแค่ 7 บาท ได้รับความคุ้มครอง 3 กรณี คือ กรณีเสียชีวิต สูญเสียอวัยวะ มือ เท้า สูญเสียสายตา หรือทุพพลภาพถาวรสิ้นเชิงเนื่องจากอุบัติเหตุ ไม่รวมการถูกฆาตกรรมลอบทำร้ายร่างกายและ/หรืออุบัติเหตุขณะขับขี่หรือโดยสารรถจักรยานยนต์จะได้รับความคุ้มครอง 100,000 บาท กรณีเสียชีวิต สูญเสียอวัยวะมือ เท้า สูญเสียสายตาหรือทุพพลภาพถาวรสิ้นเชิง จากการถูกฆาตกรรมลอบทำร้ายร่างกาย และ/หรือ อุบัติเหตุขณะขับขี่หรือโดยสารรถจักรยานยนต์จะได้รับความคุ้มครอง 50,000 บาท และค่าใช้จ่ายในการจัดการงานศพกรณีเสียชีวิตจากการเจ็บป่วย จำนวน 5,000 บาท ผู้มีสิทธิเอาประกันภัยต้องมีอายุตั้งแต่ 20-70 ปีบริบูรณ์ สำหรับระยะเวลาการคุ้มครองจำนวน 30 วัน นับตั้งแต่วันที่ทำประกันภัยรวมทั้งรณรงค์ให้ประชาชนโหลดใช้ Application “Me Claim” โดยสามารถแจ้งอุบัติเหตุรถยนต์ได้ทั้งบริษัทประกันภัยและเจ้าหน้าที่ตำรวจ ในคราวเดียวกัน ทำให้เกิดความสะดวกทั้งในส่วนของผู้ขับขี่รถยนต์ที่เกิดเหตุและเจ้าหน้าที่ตำรวจ รวมทั้งจะช่วยลดปัญหาจราจรบนท้องถนนได้ โดยจะเปิดการใช้งาน Application เต็มรูปแบบในวันที่ 9 เมษายน 2562 เพื่อมอบเป็นของขวัญให้แก่ประชาชนในเทศกาลสงกรานต์ หรือวันขึ้นปีใหม่แบบไทยๆ อีกด้วย หากมีข้อสงสัยสอบถามข้อมูลเพิ่มเติมได้ที่สายด่วน คปภ. 1186 หรือที่เว็บไซต์ สำนักงาน คปภ. www.oic.or.th”